Hendecasyllaborum seu Baiarum libri duo/2.23
<div class=text>

XXIII.
De Ioanne Pardo.
 

Dulces balneolae tepensque litus
ac Baiae eliciunt repente Pardum.
Pardumne eliciunt repente Baiae?
Pardum num Venus, aut trahit Cupido?
5
Infirmam o sapientiam, cui ipsi
praescribit Venus, imperat Cupido,
et natus puer et puella mater.
Ergo Maeoniae caput palaestrae
ducetur Veneris superba pompa?
10
Ducetur pueri novus triumphus?
Spectatam o sapientiam omnis aevi.
Baias iam properat meus sodalis,
Baias mesopiae Cato sophiae
et thermas petit. Euge, dulce litus,
15
dulces balneolae lacusque havete,
orbis deliciae, theatrum amantum.